Sy sit hier op die stoep…. – Perdebytjie se nes
Posted on Januarie 8, 2016 Januarie 8, 2016 deur perdebytjie
Sy sit hier op die stoep….
en kyk uit oor die Atlantiese oseaan.Langs die parkeerterrein is 'n pretpark vol pragtige springkastele,waterglybane en selfs 'n plastiekdammetjie met trapbootjies,opgeslaan.Heeldag hoor mens die gesuis van die masjiene,wat wind in die speelgoed blaas.Dis nie hinderlik nie en die vrolike gejil van kinders laat haar besef daar's lewe.
'n Vrolik-geelgeverfde bus,voltooi die prentjie.Lekker kos word hier verkoop en mense van vele dimensies en afmetings,sit heeltyd onder die wapperende sambrele en wag vir hul lekkernye…natuurlik alles in diepvet gebraai,vol suiker,stysel,druppend van die olie,maar sommer net lekker,want dis vakansie!
'n Entjie verder staan 'n blou plastiek kleinhuisie en daarlangs 'n helderoranje munisipale vullisbak.Die toilet word klokslag elke oggend agtuur deur 'n rioolwa besoek en die gepirrr van die pomp wat alles uitsuig,laat haar weereens besef hoe agtermekaar die Swakopmundse munisipaliteit hier is.'n Man met plastiekhandskoene en masker,trotseer die walms en steriliseer die gemakshuisie,voordat die lorrie weer wegtrek na sy volgende bestemming.
Skielik ruk haar kop…sien sy reg of is dit werklik twee klein koppies wat bokant die vullisbak se rand uitsteek?Dit vroetel en werskaf daarbinne tussen die stink swart sakke en na tien minute klim twee vuil,verwaarloosde seuntjies uit met hul middagete van een of ander goor gegiste weggooikos, wat hulle uit die vrot maag van die drom opgediep het.
Haar dogter wat die pettalje ook aanskou het,hardloop na die kleingoed en neem hulle na die geel bus,vir hamburgers,tjippies en koeldrank.Die twee wesentjies se neusies is vol snot en dae se vuilgoed en grootoog staan hulle ook en wag by die kosbus,soos al die welgevoede,goedgeklede ander (vr)eters.
Die ironie ontsnap haar nie.Die bus heet "Fork'n Nice"en simboliseer vooruitstrewendheid en welvaart.Vyf meter verder word twee honger kinders verswelg deur vullis,op soek na 'n kouseltjie om te eet.In die middel van die twee wêrelde,staan 'n blou toilet.Dis die gelykmaker..almal verkeer daar op dieselfde vlak…selfs die bure se hond pirts elke middag teen daardie blou deur.
Vir baie mense is die lewe allesbehalwe "fork'n nice"!
Die oranje munisipale vullisbak…soos die foto toon,het meeste van ons tonnelvisie as dit by swaarkry kom.
Die vrolike geel bus!
Die pretpark is reg agter en teen N$50,kan kinders heeldag speel.
Die gelykmaker…die blou kleinhuisie,wat die twee wêrelde op dieselfde vlak plaas.Die springkastele lyk vêr weg,maar dis die visooglens wat die oë bedrieg…Armoede staan styf teenaan welvaart…
23 Replies to "Sy sit hier op die stoep…."
Januarie 8, 2016 om 1:48 nm
Dis fork'n waar.Die probleem is, hoe graag jy as individu ookal wil, jy kan nie almal help nie. Dit laat 'n mens so magteloos voel.
Januarie 8, 2016 om 2:00 nm
Dis wat mens so moedeloos maak!Eintlik wil ek maar net vir myself vertel hoe dankbaar ek behoort te wees.
Januarie 8, 2016 om 6:17 nm
Ai ja … die lewe is nie vir sissies nie!
Januarie 9, 2016 om 10:54 vm
Ja,dit is so Tina.
Januarie 8, 2016 om 8:45 nm
Dis nou pragtig vertel. Ai, daardie gesiggies vind mens oral. Baie hartseer en tog is mens dankbaar dat dit nog eintlik uitstekend met n mens gaan.
Januarie 9, 2016 om 10:51 vm
Dankie Scrapydo.Is daar baie armoede daar by julle ook?
Januarie 9, 2016 om 1:51 vm
Jy laat mens diep dink Dina.
Deesdae dink ek baie diep oor die lewe,Dries.Wanneer mens so terugkyk oor twee-en-sestig jaar,verander mens se uitkyk heeltemal.Dinge wat vroeër belangrik was,lyk nou heeltemal onsinnig.
Januarie 10, 2016 om 2:10 vm
En die tyd wat mens aan daardie onsinnighede gemors het!
Januarie 9, 2016 om 6:03 vm
Baie mooi vertel Dina en jou foto's is soos altyd pragtig. Ongelukkig is dit hoe dit orals gaan. Gelukkig was daar iemand wat omgegee het. ♥
Januarie 9, 2016 om 10:47 vm
Ongelukkig is die verligting net tydelik en is die kinders maar weer honger totdat iemand anders inspring en help.Daardie spreekwoord wat sê,dat jy iemand 'n vis kan gee om te eet,maar as jy hom leer hoe om dit te vang dan het hy kos vir 'n leeftyd,is maar alte waar!
Januarie 9, 2016 om 10:59 vm
Ongelukkig is dit ja en dis 'n feit. Ek kry altyd die kinders jammer. Grootmense wat nie dink nie bring hul in die wêreld en dan moet die onskuldige bloedjies daaronder ly. Maak my sommer erg te hel in.
Januarie 9, 2016 om 11:14 vm
Dis juis die probleem…hoe armer hoe meer kinders.Navorsing daaroor toon dat die mens se drang om voort te bestaan veral onder armes,baie sterk is,want baie kinders sterf vroeg en dan moet daar meer gebore word….dis blykbaar 'n instinktiewe ding en ek verstaan dit.Alleenlik opvoeding ,goeie skoling en werkverskaffing kan die probleem oplos.Dis egter so goed mens probeer Tafelberg in die see instoot!
Januarie 10, 2016 om 3:02 vm
Iets wat ek nie kan verstaan nie. Watse bestaan voer meeste van sulke kinders op die ou end en veral in vandag se tye. Meeste van die jong mense van vandag kan nie eers werk kry nie. Jy is doodreg.
Januarie 9, 2016 om 2:14 nm
So gaan dit die wereld oor. Mens probeer help. maar die nood is oneindig.
Baie mooi geskryf, met baie mooi fotos.
Januarie 9, 2016 om 3:31 nm
Dankie Lewies.bly dat jy ingeloer het.Mooi nuwe jaar vir jou en Vroukie en skryf maar weer so 'n ietsie kosteliks!
Januarie 9, 2016 om 3:10 nm
Een ingrijpend relaas.
Januarie 11, 2016 om 5:33 vm
Sjoe, laat my net WEEREENS besef ek moet ophou kla en meer dankbaar wees.
Januarie 11, 2016 om 1:01 nm
Hi perdebytjie. Ek is darm ook terug vanaf my vakansie. Nie dat ek lus is om hier by die werk weer rond te sping nie.
Hou van jou geel bus, asook die vrolike kleure op jou fotos.
Januarie 11, 2016 om 1:45 nm
Dankie Spokie.Welkom terug en 'n baie voorspoedige nuwe jaar vir jou.Ons hou asem op vir mooi blogs van jou kant af!😀
Januarie 22, 2016 om 7:49 nm
Armoede is verschrikkelijk en zou niet mogen bestaan en het probleem dat je vermeldt kan niet zo maar opgelost worden en het zijn altijd de kinderen die er het slachtoffer van zijn.Maar ieder positief ding dat we doen is ook een probleempje minder..probeer er je daar toch aan op te trekken.Mooi geel busje dat warmte uitstrooit.
Januarie 23, 2016 om 5:43 vm
Solank mens net altyd bewus bly,dat ons uiters bevoorreg is om nie in so 'n posisie te wees nie.Dit kan met enige iemand gebeur.Dankie vir inloer hier!